**De ar veni Isus Cristos la noapte**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ar veni Isus Cristos la poartă,

Te-ntreb de oare, eşti tu pregătit,

Să Îi deschizi cu dragoste îndată,

Să Îl primeşti cu-o inimă curată,

Sau ți-ar părea că e un nepoftit?

De ar veni Isus Cristos la tine

Şi te-ar ruga să-L laşi în casa ta,

Ai sta pe gânduri dacă este bine,

Te-ai bucura sau îți va fi ruşine,

De lucrurile ce-ar putea afla?

De ar veni Isus Cristos şi-ar spune,

Cu duioşie, dacă Îl iubeşti,

Dac-ai făcut în viață fapte bune,

Pe scara dărniciei un' te-ai pune,

Putea-vei să răspunzi făr' să roşeşti?

De ar veni Isus Cristos şi-ar spune:

"Vinde ce ai şi-mparte la săraci!"

Tu L-ai urma îndat' sau te-ai opune?

Putea-vei să te rupi fără suspine,

De tot ce ai? Gândit-ai ce-ai să faci?

De ar veni Domnul Cristos la noapte,

Ai siguranța că eşti mântuit?

Când Duhul îți vorbeşte-n sfinte şoapte,

Te-ncrezi în El sau în a tale fapte?

Crezi c-a-nviat Isus cel răstignit?

Acum te-ntreb, fii sincer şi răspunde:

Din ce-ai primit, cât crezi c-ai meritat?

De Dumnezeu tu nu te poți ascunde,

El poate-n fapte, gânduri a pătrunde,

Verdictul Lui... "Curat!" sau "Vinovat!"

De-acea eu, cu dragoste de frate,

Îți amintesc că trebuie s-alegi,

Te rupe de mârşavele păcate,

Lui Dumnezeu să dai întâietate,

Ceea ce semeni, aia-i să culegi!

Şi dacă dai, să dai cu bucurie,

Să nu aştepți răsplată, niciodat',

Ferice e de omul care ştie,

Ca să lucreze fără de simbrie

Căci e de Tatăl binecuvântat.

De ar veni Isus Cristos la tine

Şi te-ar ruga să-L laşi în casa ta,

Ai sta pe gânduri dacă este bine,

Te-ai bucura sau îți va fi ruşine,

De lucrurile ce-ar putea afla?

Ți-ai amintit c-ai fost rugat odată,

Să te implici, s-ajuți un om flâmând,

Dar cererea lăsat-o-ai uitată

Şi-acum te-ntrebi ce-o spune Sfântul Tată,

Când va afla că l-ai lăsat plângând.

Şi-ai fi putut să dai atât de multe

Şi-ai fi putut, cu-atâta de puțin...

Şi mai aştepți ca Domnul să te-asculte,

Să-ți împlinească rugile oculte,

Crezând că eşti model de bun creştin.

De nu lucrezi în via lui Mesia

Şi nu trăieşti condus de Duhul Sfânt,

De nu slujeşti cu toată bucuria,

Să nu te-aştepți la plată căci simbria,

E radicalul vieții pe pământ!

23/09/14, Barcelona-Lucica Boltasu